Уэрэдым гъащIэм къыпещэ
Дэтхэнэ жылэми дэсщ ар зэрыгушхуэ нэхъыжьыфIхэр. Апхуэдэхэр Iэмал имыIэу лIыхъужь цIэрыIуэу е щIэныгъэлI щэджащэу щытын хуейкъым. ЕкIуу зи гъащIэр езыхьэкI, зи гупсысэкIэ, псэлъэкIэкIэ, Iуэху зехьэкIэкIэ куэдым щапхъэ яхуэхъу дэтхэнэми къелэжь пщIэ хуэпщIыну. Зи гугъу сщIы адыгэлI щыпкъэхэм ящыщщ ди Жанхъуэтекъуэ къуажэ щыпсэу БатIитIэ Мухьэмэд.
ЗэрыжаIэмкIэ, Мухьэмэд зэрысабийрэ адрей и ныбжьэгъухэм къахэщырт. «КIэсыж» жыхуаIэм хуэдэу дунейм къытехьа щIалэ цIыкIур нэхъыбэу дэзыхьэхыр мэкъумэш лэжьыгъэхэрат, абыхэм ящIыгъуу абы фIэфIт лъэпкъ хабзэм, тхыдэм, щэнхабзэм епха псори: хъыбарыжьхэр, уэрэдыжьхэр, Iэщэ-фащэхэр. Абыхэм зи гур хузэIухам анэдэлъхубзэм хуиIэ лъагъуныгъэри лъэщт. А бзэрат ар дэзыхьэх дунейм хэзышэри, школым щидж адрей предметхэм къахигъэщхьэхукIырт.
Жылэм дэт курыт школыр къиуха нэужь, Мухьэмэд хуеджащ механизатор IэщIагъэм. Еджэныр къызыхуэтыншэу зэфIиха нэужь, зригъэгъуэта IэщIагъэмкIэ щылэжьащ къуажэм щызэхэт хозяйствэм, хьэлэлу, дагъуэ къыхуамыщIу и къалэнхэр зэфIихыу. Сыт хуэдэ лэжьыгъэ имыгъэзащIэми, абы Iурылът адыгэ уэрэдыр.
— Ди лъэпкъ уэрэдыжьхэр сызэрысабийрэ хуабжьу сфIэфIщ. Ахэр дзапэ уэрэду жиIэрт си адэм. Абыхэм сыщIигъэжеикIыжырт си анэми, — игу къегъэкIыж Мухьэмэд. — Сэ сыщIэхъуэпсырт си гур утIыпщауэ уэрэдыр есшажьэу си макъ къызэрихькIэ жысIэну.
Механизатору илъэс куэдкIэ лэжьауэ, ар IэщIыб ищIри, Мухьэмэд мэлыхъуэ башыр къищтащ. Жылэм я мэл хъушэм хэту, и уэрэдми губгъуэр зэщIищтауэ куэдрэ лэжьащ ар. «Си мэл Iэхъушэ, фехъуэрэхъуэкIи, псынэм фыкъефэт, уей…» адыгэ уэрэдыжьыр махуэм дапщэрэ къыхидзэу пIэрэт абы?
— Губгъуэм сыщитым адыгэ уэрэдыжь куэд зэзгъэщIащ сэ. Сэрэ си хъушэмрэ фIэкIа нэр здынэплъысым иумылъагъуэу жысIэрт ахэр. А губгъуэм уиту уэрэд зэрыжыпIэмрэ ар дыдэр унэм ущIэсу зэрыбгъэзащIэмрэ шурэ лъэсрэ я зэхуакущ. Сыт хуэдэ гухэхъуэгъуэ къуатрэ ди тафэ гъунапкъэншэхэм, къыр задэхэм, псы жэрхэм я жьгъыру макъым! Си фIэщ хьэкъыу мэхъу: уэрэдым гъащIэм къыпещэ.
Мухьэмэд узыншэу ящхьэщытщ и бынунагъуэ дахэм, къащIэхъуэ щIэблэм иригушхуэу, жьэгу пащхьэр яхуихъумэу.
ЛIЫЗАМ Залинэ,
КъБКъУ-м и студенткэ.
